b'\n_START_ARTICLE_\nReino kra\xc5\xa1tas\n_START_SECTION_\nGeografija\n_START_PARAGRAPH_\n\xc5\xa0iaur\xc4\x97s Reino-Vestfalijos dalyje Reino kra\xc5\xa1tas \xc5\xa1iaur\xc4\x97je ir vakaruose ribojasi su Nyderlandais, pietvakariuose su Belgija, o rytuose su Vestfalija. Reino kra\xc5\xa1to-Pflaco \xc5\xbeem\xc4\x97je esanti Reino \xc5\xbeem\xc4\x97s dalis vakaruose ribojasi su Belgija ir Liuksemburgu, pietvakariuose su Saro \xc5\xbeeme (anks\xc4\x8diau taip pat laikyta Reino \xc5\xbeem\xc4\x97s dalimi), o pietuose su \xc5\xa0iaur\xc4\x97s Pfalco kalnais bei Prie\xc5\xa1akiniu Pfalcu. Reinas pietuose auk\xc5\xa1\xc4\x8diau Bingeno sudaro rytin\xc4\x99 regiono rib\xc4\x85._NEWLINE_Pietin\xc4\x97 ir rytin\xc4\x97 regiono dalis yra daugiausia kalvota (Westerwald, Hunsr\xc3\xbcck, Taunus ir Eifel), suskaidyta upi\xc5\xb3 sl\xc4\x97ni\xc5\xb3, i\xc5\xa1 kuri\xc5\xb3 svarbiausi\xc2\xa0\xe2\x80\x93 Reino ir Mozelio sl\xc4\x97niai. \xc5\xa0iaur\xc4\x97je\xc2\xa0\xe2\x80\x93 R\xc5\xabro sl\xc4\x97nis._NEWLINE_Did\xc5\xbeiausi Reino \xc5\xbeem\xc4\x97s miestai yra Achenas, Bona, Kelnas, Duisburgas, Diuseldorfas, Esenas, Koblencas, Krefeldas, Leverk\xc5\xabzenas, Liudvigshafenas, Maincas, Manheimas, Vyzbadenas ir Vupertalis.\n_START_SECTION_\nIstorija\n_START_PARAGRAPH_\nPo Pranc\xc5\xabzijos imperijos \xc5\xbelugimo XIX a. voki\xc5\xa1kai kalbantys regionai Reino vidurupyje ir \xc5\xbeemupyje buvo aneksuoti Pr\xc5\xabsijos karalyst\xc4\x97s. Pr\xc5\xabsijos administracija reorganizavo teritorij\xc4\x85 \xc4\xaf Reino provincij\xc4\x85, kurios vardas i\xc5\xa1liko Vokietijos \xc5\xbeemi\xc5\xb3 Reino kra\xc5\xa1tas-Pfalcas ir \xc5\xa0iaur\xc4\x97s Reinas-Vestfalija pavadinimuose. Po Pirmojo pasaulinio karo vakarin\xc4\x99 Reino \xc5\xbeem\xc4\x97s dal\xc4\xaf okupavo Antant\xc4\x97s paj\xc4\x97gos, o pagal Versalio taikos s\xc4\x85lygas \xc5\xa1i teritorija buvo demilitarizuota. 1936 metais Vokietijos paj\xc4\x97gos, i\xc5\xa1bandydamos Anglijos ir Pranc\xc5\xabzijos ry\xc5\xbet\xc4\x85 priversti Vokietij\xc4\x85 laikytis Versalio sutarties, remilitarizavo kra\xc5\xa1t\xc4\x85.\n_START_SECTION_\nPo Pirmojo Pasaulinio karo\n_START_PARAGRAPH_\nDemilitarizuota Reino zona\xc2\xa0\xe2\x80\x93 Po Pirmojo pasaulinio karo Antant\xc4\x97s paj\xc4\x97g\xc5\xb3 u\xc5\xbeimta Vokietijos teritorija kairiajame Reino krante._NEWLINE_Delimitarizuota Reino zona atsirado 1919\xc2\xa0m. po Versalio sutarties. Sutartyje numatyta \xc4\xafkurti 3 okupacines zonas, kuriose Antan\xc4\x97s paj\xc4\x97gos tur\xc4\x97jo b\xc5\xabti laikomos 15\xc2\xa0m. po oficialaus sutarties ratifikavimo (1920\xc2\xa0m.). Pagal Versalio sutarties 42 ir 44 punkt\xc4\x85 Vokietijai buvo u\xc5\xbedrausta laikyti kariuomen\xc4\x99 ar statyti \xc4\xaftvirtinimus abiejuose Reino krantuose (de\xc5\xa1iniajame \xc5\xa1i, demilitarizacijos, riba buvo 50\xc2\xa0km nuo Reino up\xc4\x97s). \xc5\xa0i\xc5\xb3 s\xc4\x85lyg\xc5\xb3 pa\xc5\xbeeidimas gal\xc4\x97jo b\xc5\xabti traktuojamas kaip agresyvus veiksmas._NEWLINE_Po Lokarno sutar\xc4\x8di\xc5\xb3 pasira\xc5\xa1ymo 1925\xc2\xa0m., pranc\xc5\xabz\xc5\xb3 paj\xc4\x97gos pasitrauk\xc4\x97 i\xc5\xa1 Reino zonos. Paskutiniai s\xc4\x85junginink\xc5\xb3 daliniai pasitrauk\xc4\x97 iki 1930\xc2\xa0m._NEWLINE_Demilitarizuota Reino zona tur\xc4\x97jo padaryti tarsi skyd\xc4\x85 tarp Vokietijos ir Pranc\xc5\xabzijos (i\xc5\xa1 dalies ir Belgijos, Liuksemburgo, bei Nyderland\xc5\xb3). Pagal Versalio sutart\xc4\xaf\xc2\xa0\xe2\x80\x93 net ir po Antant\xc4\x97s paj\xc4\x97g\xc5\xb3 patraukimo, \xc4\xaf Reino srit\xc4\xaf negal\xc4\x97jo \xc4\xaf\xc5\xbeengti Vokietijos kariuomen\xc4\x97. Be to, sutartis leido Antantei bet kada laisva valia v\xc4\x97l okupuot\xc4\xaf Reino srit\xc4\xaf, jei tik Vokietija viena\xc5\xa1ali\xc5\xa1kai pa\xc5\xbeeist\xc5\xb3 Versalio sutart\xc4\xaf._NEWLINE_Reino zonos remilitarizacija\xc2\xa0\xe2\x80\x93 1936\xc2\xa0m. kovo 7 d. nacistin\xc4\x97s Vokietijos kariuomen\xc4\x97, pa\xc5\xbeeisdama Versalio sutart\xc4\xaf ir Lokarno sutar\xc4\x8di\xc5\xb3 esm\xc4\x99, u\xc5\xbe\xc4\x97m\xc4\x97 Reino srit\xc4\xaf. \xc5\xa0i operacija buvo atlikta su labai didele rizika, \xe2\x80\x9eatsitraukti be pasiprie\xc5\xa1inimo\xe2\x80\x9c buvo Adolfo Hitlerio \xc4\xafsakymas, jei Pranc\xc5\xabzijos kariuomen\xc4\x97 nuspr\xc4\x99stu pasiprie\xc5\xa1inti tokiam \xc5\xbeingsniui. Ta\xc4\x8diau Pranc\xc5\xabzija nieko negal\xc4\x97jo padaryti nes tuo metu joje vyko prezidento rinkimai, egzistavo vidinis politinis nestabilumas, niekas nenor\xc4\x97jo dar vieno karo su Vokietija._NEWLINE_Operacija buvo \xc4\xafvykdyta \xc5\xa1e\xc5\xa1tadien\xc4\xaf, tod\xc4\x97l Did\xc5\xbeiosios Britanijos vyriausyb\xc4\x97 negal\xc4\x97jo imtis joki\xc5\xb3 veiksm\xc5\xb3 iki pirmadienio (nes savaitgaliais D. Britanijoje parlamento pos\xc4\x97d\xc5\xbeiai nevyksta). Kaip pa\xc5\xbeym\xc4\x97jo garsus brit\xc5\xb3 diplomatas ir politikas lordas Lotianas (Lord Lothian): \xe2\x80\x9egaliausiai vokie\xc4\x8diai tik gr\xc4\xaf\xc5\xbeta \xc4\xaf savo dar\xc5\xbe\xc4\x85\xe2\x80\x9c, ta\xc4\x8diau jis nepritar\xc4\x97 b\xc5\xabtent tokiam Vokietijos \xe2\x80\x9egr\xc4\xaf\xc5\xbeimo\xe2\x80\x9c b\xc5\xabdui. Ir netgi stipri opozicija (kuriai tuo metu priklaus\xc4\x97 ir Vinstonas \xc4\x8cer\xc4\x8dilis) nedr\xc4\xafso palaikyti karini\xc5\xb3 veiksm\xc5\xb3 id\xc4\x97jos._NEWLINE__NEWLINE_Galiausiai abiej\xc5\xb3 \xc5\xa1ali\xc5\xb3 vyriausyb\xc4\x97s susitaik\xc4\x97 su Reino srities remilitarizavimu fait accompli.'